
Text rozhodnutia
Súd: Krajský súd Prešov Spisová značka: 19Co/441/2015 Identifikačné číslo súdneho spisu: 8313204574 Dátum vydania rozhodnutia: 13. 09. 2016 Meno a priezvisko sudcu, VSÚ: JUDr. Zlata Simková ECLI: ECLI:SK:KSPO:2016:8313204574.1 Uznesenie Krajský súd v Prešove v senáte zloženom z predsedníčky senátu JUDr. Zlaty Simkovej a členiek senátu JUDr. Gabriely Világiovej a JUDr. Moniky Juskovej v právnej veci navrhovateľa: M. Y., nar. XX.XX.XXXX, bytom C. XXX, XXX XX M., proti odporcom 1/ mal. C. Y., nar. XX.XX.XXXX, bytom E. XX, zast. kolíznym opatrovníkom Úradom práce, sociálnych vecí a rodiny Humenné, 2/ C. K., nar. XX.XX.XXXX, bytom E. XX, o zapretie otcovstva k maloletému dieťaťu, o odvolaní žalobcu proti rozsudku U. súdu I., č. k. XXC/ XXX/XXXX-XX zo dňa XX.XX.XXXX, takto r o z h o d o l : O. rozsudok v napadnutej časti, t.j. okrem výroku o zamietnutí návrhu. O. náhradu trov odvolacieho konania odporkyni v 2. rade v rozsahu XXX%. o d ô v o d n e n i e : X. Napadnutým rozsudkom súd prvej inštancie zamietol návrh navrhovateľa, ktorý žiadal určiť, že nie je otcom maloletej C.N. nar. XX.XX.XXXX. Rozhodol tak, po vykonanom dokazovaní a citujúc ust. § 84, § 93 ods. 1 zákona o rodine ako aj na základe znaleckého posudku, z ktorého záveru zistil, že jeho otcovstvo k maloletej Karin je prakticky preukázané s pravdepodobnosťou 99,999 %. 2. Výrok o trovách konania odôvodnil ust. § 142 ods. 1 O.s.p. a v konaní úspešnej žalovanej v 2/ rade priznal plnú náhradu trov konania, pozostávajúcu z trov právneho zastúpenia vo výške 366,25 € a to podľa § 11 ods. 1 písm. a) vyhlášky MS SR č. 655/2004 Z.z. vo výške jednej trinástiny výpočtového základu za roky 2013 a 2014 a to za tieto úkony: - prevzatie a príprava zastúpenia 60,07 eur - vyjadrenie k návrhu zo dňa 23.05.2013 60,07 eur - účasť na pojednávaní dňa 24.10.2013, odročené, 1/4 15,02 eur - účasť na pojednávaní dňa 07.11.2013 60,07 eur - vyjadrenie k ZP zo dňa 02.07.2014 61,85 eur - účasť na pojednávaní dňa 22.09.2014 61,85 eur - režijný paušál za rok 2013, á 7,81 eur x 4 31,24 eur - režijný paušál za rok 2014, á 8,04 eur x 2 16,08 eur 3. Rovnako súd prvej inštancie zaviazal žalobcu k povinnosti uhradiť trovy štátu vo výške 214,80 eur vzniknutých z titulu odmeny a náhrad hotových výdavkov za znalecké dokazovanie, a to v zmysle ustanovenia § 148 ods. 1 O.s.p., podľa ktorého štát má podľa výsledkov konania proti účastníkom právo na náhradu trov konania, ktoré platil, pokiaľ u nich nie sú predpoklady pre oslobodenie od súdnych poplatkov. Celková odmena za znalecké dokazovanie činila sumu 414,80 eur, časť odmeny znalcovi bola vyplatená zo zloženej zálohy, ktorú zložil navrhovateľ v celkovej výške 200 eur a zvyšná časť v sume 214,80 eur bola vyplatená zo štátnych prostriedkov. 4. Proti uvedenému rozsudku, a to okrem výroku o zamietnutí návrhu, v zákonom stanovenej lehote podal odvolanie navrhovateľ. Uviedol, že odporkyňa v 2/ rade sľúbila, že si nechá spraviť test otcovstva, či navrhovateľ je skutočne otcom dieťaťa. Po uznaní otcovstva pred matričným úradom však uvedené odmietla. Navrhovateľ tvrdil, že súd prvej inštancie vec nesprávne právne posúdil, lebo mal aplikovať ust. § 150 O.s.p. Na úhradu trov štátu mal zaviazať navrhovateľa a odporcu v 2/ rade rovným dielom, resp. tieto trovy mal znášať štát. Navrhol preto, aby odvolací súd napadnuté výroky rozsudku zmenil a nepriznal žiadnemu z účastníkov náhradu trov konania, prípadne vrátil vec súdu prvého stupňa na ďalšie konanie. 5. K odvolaniu sa vyjadrila odporkyňa v 2/ rade tak, že rozsudok súdu prvej inštancie vo výrokoch o trovách konania je správny. Uviedla, že navrhovateľ sám uznal otcovstvo, sám začal konanie v predmetnej veci a odporkyňa v 2/ rade hájila záujmy maloletého dieťaťa. Tvrdenia uvedené v odvolaní sú účelové a neobstoja. Nie je ani dôvod, aby pri rozhodovaní o trovách konania bolo aplikované ust. § 150 O.s.p. Navrhla preto rozsudok potvrdiť a zaviazať navrhovateľa na náhradu trov právneho zastúpenia odporkyni v 2/ rade v odvolacom konaní vo výške 69,91 € a to do 3 dní od právoplatnosti rozhodnutia. 6. Krajský súd v Prešove ako odvolací súd príslušný na rozhodnutie o odvolaní v zmysle § 34 zák. č. 160/2015 Z.z Civilného sporového poriadku (ďalej len CSP) preskúmal rozhodnutie v napadnutom rozsahu spolu s konaním, ktoré mu predchádzalo v súlade s § 379 a § 380 CSP v spojení s § 470 ods. 1 a 2 CSP, bez nariadenia pojednávania (§ 385 CSP a contrario), pritom dospel k záveru, že odvolanie navrhovateľa nie je dôvodné. 7. Súd prizná strane náhradu trov konania podľa pomeru jej úspechu vo veci (§ 255 ods. 1 CSP). 8. V konaniach vo veciach určenia rodičovstva a v konaniach vo veciach notárskych úschov môže súd priznať náhradu trov konania účastníkom, ktorí mali vo veci úspech, proti účastníkom, ktorí úspech nemali, ak to možno spravodlivo požadovať (§ 53 z.č. 161/2015 Z.z. Civilného mimosporového poriadku, ďalej len CMP). 9. Súd môže náhradu trov konania priznať aj vtedy, ak je to s ohľadom na okolnosti prípadu spravodlivé (§ 55 CNP). 10. Štát má podľa výsledkov konania proti účastníkom právo na náhradu trov konania, ktoré platil. Ak sú u niektorého účastníka predpoklady na oslobodenie od súdnych poplatkov, náhrada trov sa proti tomuto účastníkovi zníži o rozsah, ktorý mu súd prizná (§ 148 ods. 1 O.s.p.). 11. Odvolací súd má za to, že súd prvej inštancie správne rozhodol o trovách konania. Je nepochybné, že navrhovateľ bol v konaní neúspešný, preto musí znášať následky s tým spojené, t.j. uhradiť úspešnému účastníkovi konania trovy vzniknuté s týmto konaním. Správne preto súd prvej inštancie zaviazal navrhovateľa nahradiť odporkyni v 2/ rade trovy konania, ktoré vyčíslil sumou 366,25 € tak, ako to vyplýva z odôvodnenia napadnutého rozhodnutia. 12. Rovnako súd prvej inštancie správne zaviazal navrhovateľa na náhradu trov štátu, ktoré vznikli v súvislosti s vyhotovením znaleckého posudku a to vo výške 214,80 €, ktoré boli hradené zo štátnych prostriedkov. V zmysle vyššie citovaných zákonných ustanovení štát má jednoznačne nárok na náhradu trov, ktoré platil a to voči v konaní neúspešnému navrhovateľovi. 13. Odvolací súd sa v celom rozsahu stotožňuje s odôvodnením napadnutého rozhodnutia, na správnosť ktorého odkazuje a na zdôraznenie správnosti a k odvolacím námietkam dodáva, že okolnosť, že navrhovateľ chcel mať otcovstvo overené testom, s čím odporkyňa v 2/ rade najprv súhlasila, ale po uznaní otcovstva svoj názor mala zmeniť, nie je ničím preukázané a navyše túto skutočnosť odporkyňa v 2/ rade poprela. Navrhovateľ nepreukázal iné dôvody pre aplikáciu ust. § 150 O.s.p., ktorému ustanoveniu teraz zodpovedá § 257 CSP, podľa ktorého výnimočne súd neprizná náhradu trov konania, ak existujú dôvody hodné osobitého zreteľa. Navrhovateľ v konaní takéto dôvody nepreukázal. 14. Z vyššie uvedených dôvodov preto odvolací súd rozhodnutie súdu prvej inštancie v jeho napadnutom rozsahu postupom podľa § 387 CSP ako vecne správne potvrdil. 15. O trovách odvolacieho konania bolo rozhodnuté podľa § 396 ods. 1 a § 255 ods. 1 CSP a § 262 ods. 1, 2 CSP. V odvolacom konaní úspešnej strane, t.j. odporkyni priznal náhradu trov odvolacieho konania. O ich výške rozhodne súd prvej inštancie samostatným uznesením, ktoré vydá súdny úradník. 16. Toto rozhodnutie bolo vydané senátom Krajského súdu v Prešove v pomere hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

